Norges Skytterforbund

Norges Skytterforbund (NSF) er en paraplyorganisasjon for skytesport i Norge og særforbundet for skyting under Norges idrettsforbund og olympiske og paralympiske komité. NSF ble stiftet i 1946 etter en sammenslåing av flere forbund, og er i dag internasjonalt tilknyttet International Shooting Sport Federation (ISSF), Den europeiske skytterkonføderasjon (ESC), Nordisk Skytterregion (NSR), FITASC og World Association PPC 1500 (WA1500). ISSF har øvelser innenfor grenene pistol, leirdue og rifle som inngår i OL-programmet. NSF må ikke forveksles med de andre skytterorganisasjonene i Norge, deriblant Det frivillige Skyttervesen.

NSF sine skandinaviske søsterorganisasjoner er Svenska Skyttesportförbundet (SvSF) og Svenska Pistolskytteförbundet (SPSF) i Sverige, og Dansk Skytte Union (DSkyU) og DGI Skydning i Danmark.

Historie 
Skyting mot skive er en idrett med lange tradisjoner i Norge. Det Bergenske Skydeselskap ble stiftet allerede i 1769. I Oslo ble Kristian Augusts Venner stiftet i 1810.

I 1861 ble forgjengeren til Norges Idrettsforbund og Olympiske Komité stiftet, nemlig Centralforeningen for Utbredelse av Legemsøvelser og Vaabenbrug. Skyting er i så måte en av de idrettene som først kom med i den organiserte idretten i Norge. Rifledelen i Centralforeningen ble tatt ut og slått sammen med Folkevæpningssamlagene i 1893 til det som i dag er Det frivillige Skyttervesen.

Oslo Sportsskyttere ble stiftet i 1912 og tok seg av de skytterne som drev med leirdue, hjorteskyting og pistolskyting. I begynnelsen var det også dette laget som organiserte den internasjonale deltagelsen i disse grenene, mens den internasjonale deltagelsen på riflesiden ble organisert av Det frivillige Skyttervesen.

I 1923 kom det krav om at de nasjonale forbund som ville delta i internasjonale mesterskap måtte være medlem av Den internasjonale skytterunion (ISU/UIT). Da dette ble ansett ligge utenfor rammen til Det frivillige Skyttervesen som primært var fokusert på landets forsvar, ble det opprettet en ny organisasjon for å arbeide med norsk representasjon i internasjonale mesterskap. Den nye organisasjonen fikk navnet Norsk Avdeling av den Internasjonale Skytterunion (NAIS) og ble stiftet i 1925.

I 1946 ble det nåværende Norges Skytterforbund stiftet ved en sammenslåing av NAIS, miniatyrskytterforbundet, sportskytterforbundet og Skyteutvalget i Arbeidernes Idrettsforbund.

I 2007 ble NSF medlem i Fédération Internationale de Tir aux Armes Sportives de Chasse (FITASC), og tok inn disiplinene FITASC Sporting og Compak Sporting som er varianter av leirduesti med høyere vanskelighetsgrad.

I 2010 ble PPC 1500 Norge en del av Norges Skytterforbund, slik at Precision Pistol Competition (PPC) ble tatt inn som egen disiplin og NSF ble dermed tilsluttet det internasjonale forbundet World Association PPC 1500 (WA1500).

Norges Skytterforbund dekker i dag mange av skytegrenene hvor det kjempes om internasjonale mesterskap og titler innen både pistol, rifle, leirdue og viltmål.

Organisering 
NSF har et styre som blir valgt på forbundstinget annethvert år og en administrasjon med fast ansatte.

Til og med 2016 hadde NSF egne fagkomiteer for hver av disiplinene pistol, rifle, leirdue og viltmål, men fra og med 2017 ble fagkomiteene erstattet med tre nye komiteer som arbeider på tvers av grenene: Breddeidrettskomiteen (BIK), toppidrettskomiteen og teknisk komité.

Skytedisipliner

Pistol og revolver 

 De internasjonale ISSF pistoløvelsene i baneskyting består av:
10 m luftpistol (ordinær), luftpistol fallfigur og luftpistol standard.
 25 m pistol (tidligere sportspistol, nasjonalt også kjent som finpistol)
 25 m silhuettpistol
 25 m standardpistol
 25 m grovpistol
 50 m pistol (nasjonalt også kjent som fripistol)

 Nordiske pistoløvelser i feltskyting:
Feltskyting med pistol og revolver er nasjonale/nordiske øvelser i feltskyting, og er delt inn i utstyrsklassene fin, grov, militær, revolver, spesialfelt (spesialpistol og spesialrevolver), og magnum (magnum 1 og magnum 2).

 Nasjonale pistoløvelser i baneskyting:
 Hurtigpistol (med utstyrsklassene fin, grov, militær, revolver, spesialpistol og spesialrevolver)
 Fripistol B (som fripistol/50 m pistol, men mot Colt-skiver på 25 meter)
 Sprintluft
 NAIS (fin og grov)
 T96 er opprinnelig en treningsøvelse for feltskyting. Det skytes mot pappfigurer av skiskytterskiver på avstandene 11, 15 og 25 meter, med start på 11 m og gradvis kortere skytetider og lengre avstander. T96 arrangeres for alle feltklasser fra finfelt til magnum, og det skytes både med en hånd og begge hender. For fin, grov, militær og revolver skytes det 6 skudd på hver blink, totalt 96 skudd. For spesialpistol og -revolver, magnum 1 og magnum 2 skytes det 5 skudd på hver blink, totalt 80 skudd. Scoringmetoden ligner på felt, med forskjell at det er mulig å få 3 poeng per skudd hvilket gjør at det er viktigere å treffe midt i.

 Internasjonale WA 1500 øvelser:
 Precision Pistol Competition (PPC 1500) er internasjonale WA 1500-øvelser med pistol og revolver.

Hagle 

 Internasjonale ISSF hagleøvelser:
 Trap
 Dobbeltrap
 Skeet

 Internasjonale FITASC hagleøvelser:
 Sporting
 Compak Sporting

 Nordiske hagleøvelser:
 Nordisk trap (tidligere kalt jegertrap) ifølge regler fra Nordisk Skytterregion (NSR), som er en enklere variant av olympisk trap.

Rifle 
 Internasjonale ISSF rifleøvelser:
 10 m luftrifle
 50 m liggende
 50 m match
 300 m standardrifle
 300 m liggende
 300 m match

 Nasjonale rifleøvelser:
 NSF miniatyrskyting 15 m

Viltmål 
 Internasjonale ISSF viltmåløvelser:
 10 m viltmål (vanlig og mixed). Skytes mot runde mål med 4,5 mm (.177") luftrifle med kikkertsikte .
 50 m viltmål (vanlig og mixed). Skytes mot villsvinfigur med rifle i .22 LR med kikkertsikte .

 Nordiske viltmåløvelser:
 100 m løpende hjort skytes mot hjortefigur med rifle kaliber fra .222 og til 8 mm og kikkertsikte. Hjortefiguren har hode på hver side og beveger seg 23 meter på ca. 4,3 sekunder (ca. 5.5 m/s eller 20 km/t).

Para-skyting 
Para-skyting for noen av disiplinene.

Nasjonale mesterskap 
 Norgesmesterskapet i PPC

Se også 
 Liste over skytterorganisasjoner

Andre skytterforbund i Norge 
 Det frivillige Skyttervesen
 Dynamisk Sportsskyting Norge
 Norges Benkeskytterforbund
 Norges Jeger- og Fiskerforbund
 Norges Metallsilhuettforbund
 Norsk Svartkruttunion
 Norwegian Field Target & Airgun Club
 PRS Norge
 Scandinavian Western Shooters

Andre paraplyorganisasjoner for skyting 
 Finlands skytterforbund
 Frankrikes skytterforbund
 Det greske skytterforbundet
 Maltas organisasjon for skyttere og våpensamlere (:en:Association of Maltese Arms Collectors and Shooters))
 Monacos skytterforbund (:en:Monaco Shooting Federation)
 Spanias skytterforbund (:en:Royal Spanish Olympic Shooting Federation)
 Sveits sportsskytterforbund (:en:Swiss Shooting Sport Federation)

Referanser

Eksterne lenker 
 Norges Skytterforbunds hjemmesider

Skytterorganisasjoner i Norge
Skytterforbund
Organisasjoner etablert i 1946
1946 i Norge